Nicolas Born
Store norske leksikon,Språk og litteratur,Litteratur i verden,Europa,Tysklands litteratur,Tysklands litteratur 1950-2000
Nicolas Born var en tysk forfatter. Han er særlig kjent som lyriker og for romanene Die erdabgewandte Seite der Geschichte (1976) og Die Fälschnung (1979, norsk oversettelse Forfalskningen (1980)).
Biografi Nicolas Born vokste opp i Praest (Emmerich am Rhein) og Essen. Han utdannet seg til kjemigraf og arbeidet i yrket fram til 1963. I 1961 debuterte han som forfatter; fra 1964 var han forfatter på heltid. Han hadde flere skriveopphold i utlandet, blant annet i USA, hvor han ble inspirert av amerikansk poplitteratur. Fra 1976 bodde han i Wendland (i delstaten Niedersachsen) hvor han engasjerte seg mot deponering av atomavfall. Forfatterskap Mot slutten av 1970-årene ble den politiske litteraturen i Tyskland delvis avløst av en mer subjektiv litteratur, en ny sensibilitet og introspeksjon. Borns forfatterskap hører med til den retningen som i tysk litteraturhistorieskriving kalles «Neue Innerlichkeit», en ny subjektivitet i diktningen som preget 1970-tallet i tyskspråklig litteratur. Han var også knyttet til «Kölner Schule des Neuen Realismus» (Köln-skolen for nyrealisme), en gruppe forfattere rundt Dieter Wellershoff som ønsker å definere en ny realisme i samtidslitteraturen. Borns første diktsamling var Marktlage (1967). I 1970 kom Wo mir der Kopf steht, som kjennetegnes av hans interesse for poplitteratur, i 1972 ble Das Auge des Entdeckers publisert, forfatterens mest kjente lyrikksamling. I 2004 ble en rekke dikt publisert posthumt under tittelen Gedichte.Der zweite Tag (1965) var Borns debut som romanforfatter. Mer kjente er imidlertid Die erdabgewandte Seite der Geschichte (1976) og Die Fälschnung (1979, norsk oversettelse Forfalskningen (1980)). I Die erdabgewandte Seite der Geschichte reflekterer jeg-fortelleren, som er en forfatter, i kjølvannet av et samlivsbrudd om sitt forhold til kvinner, om sin rolle som far og om sin rolle som intellektuell i samtiden. Romanen har selvbiografiske trekk. Die Fälschung handler om en journalist som rapporterer fra krigen i Libanon og som, på bakgrunn av de dramatiske opplevelsene, får et nytt perspektiv på egne prioriteringer og egen livsførsel. Romanen ble filmatisert av Volker Schlöndorff i 1981. Born skrev også fortellinger, blant annet Täterskizzen (1982, posthum).Die Welt der Maschine (1980, posthum) samler taler, essays og brev. I 2007 ble forfatterens omfattende brevveksling, blant annet med Günter Grass, Peter Handke, Uwe Johnson og Dieter Wellershoff gitt ut posthumt under tittelen Briefe 1959–1979. Betydning Nicolas Born ble allerede i sin samtid ansett som en betydningsfull forfatter med et omfattende litterært kontaktnett. Forfatterskapet er tilgjengelig i en rekke utgaver; hans etterlatte materiale forvaltes av Akademie der Künste i Berlin. I 2000 ble Nicolas-Born-stiftelsen opprettet. Samme år stiftet delstaten Niedersachsen en Nicolas-Born-pris; i tillegg fantes det i tidsrommet 1988–1995 en Nicolas-Born-pris for lyrikk. Les mer i Store norske leksikon Tysklands litteratur Eksterne lenker Nicolas Born i Deutsche Biographie Nicolas-Born-stiftelsen  Nettside om Nicolas Born (opprettet av blant annet datteren Katharina Born)